CELEX: 62012CN0196
Language: lt
Date: 2012-04-26 00:00:00
Title: Byla C-196/12: 2012 m. balandžio 26 d. pareikštas ieškinys byloje Europos Komisija prieš Europos Sąjungos Tarybą

23.6.2012   
            
            
               LT
            
            
               Europos Sąjungos oficialusis leidinys
            
            
               C 184/6
            
         2012 m. balandžio 26 d. pareikštas ieškinys byloje Europos Komisija prieš Europos Sąjungos Tarybą
   
   (Byla C-196/12)
   2012/C 184/11
   Proceso kalba: prancūzų
   
      Šalys
   
   
      Ieškovė: Europos Komisija, atstovaujama J. Currall, J.-P. Keppenne ir D. Martin
   
      Atsakovė: Europos Sąjungos Taryba
   
      Ieškovės reikalavimai
   
   
               —
            
            
               Pripažinti, kad nepriėmusi Komisijos pasiūlymo dėl Tarybos reglamento, kuriuo nuo 2011 m. liepos 1 d. tikslinamas Europos Sąjungos pareigūnų ir kitų Europos Sąjungos tarnautojų darbo užmokestis ir pensijos bei jiems taikytini korekciniai koeficientai, Taryba neįvykdė savo įsipareigojimų pagal Pareigūnų tarnybos nuostatus.
            
         
               —
            
            
               Priteisti iš Europos Sąjungos Tarybos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Šiuo ieškiniu ieškovė nurodo, kad Taryba nesilaikė Komisijos pasiūlymo dėl reglamento, kuriuo pagal Nuostatų XI priedo 3 straipsnį patikslinami pareigūnų darbo užmokestis ir pensijos, nors iš šio straipsnio imperatyvių nuostatų matyti, kad šio darbo užmokesčio ir pensijų metinio patikslinimo procedūra yra automatiška ir nepalieka Tarybai jokios diskrecijos. Pagal minėtą straipsnį Taryba įpareigojama priimti Komisijos pasiūlymą iki einamųjų metų gruodžio 31 d. Anot ieškovės, Taryba neturi teisės nepaisyti šio įpareigojimo dėl to, kad, jos nuomone, Komisija turėjo pateikti jai pasiūlymą pagal XI priedo 10 straipsnį. Bet kuriuo atveju, kaip matyti iš dviejų ekonominių ataskaitų, kurias Komisija pateikė Tarybai šios prašymu, 2011 m. nebuvo įvykdytos esminės 10 straipsnio taikymo sąlygos. Be to, pati priėmusi Sprendimą 2011/866/ES (1) pagal Nuostatų XI priedo 10 straipsnį, Taryba pažeidė reikalaujamas institucines sąlygas.
   Komisija taip pat kaltina Tarybą tuo, jog ši atsisakė patvirtinti šiam darbo užmokesčiui ir pensijoms taikytinus korekcinius koeficientus, atsižvelgiant į skirtingą suinteresuotųjų asmenų darbo ar gyvenamąją vietą. Anot ieškovės, neginčijama, kad Tarybos „sprendimas“ šiuo klausimu nesuteikia jokios informacijos, jį grindžiamuose motyvuose daroma nuoroda tik į XI priedo 10 straipsnio „išlygą dėl išimtinių atvejų“. Todėl Tarybos požiūrį reikia laikyti neteisėtu atsisakymu imtis veiksmų.
   
      (1)  2011 m. gruodžio 19 d. Tarybos sprendimas dėl Komisijos pasiūlymo dėl Tarybos reglamento, kuriuo nuo 2011 m. liepos 1 d. tikslinamas Europos Sąjungos pareigūnų ir kitų Europos Sąjungos tarnautojų darbo užmokestis ir pensijos bei jiems taikytini korekciniai koeficientai (OL L 341, p. 54).